

**VIENOTĀ NOREGULĒJUMA VALDE**

**Paziņojums par vakanci**

**BANKU NOREGULĒJUMA speciālists**

**(SRB/AD/2016/017)**

|  |  |
| --- | --- |
| **Līguma veids** | Pagaidu darbinieks |
| **Funkciju grupa un pakāpe** | AD 5 |
| **Līguma ilgums** | trīs gadi (atjaunojams) |
| **Joma** | Banku noregulējums — plānošana un lēmumi |
| **Nodarbinātības vieta** | Brisele, Beļģija |
| **Aplēstā pamatalga mēnesī** | 4637,77 EUR |
| **Pieteikumu iesniegšanas termiņš** | 2017. gada 21. janvāris |
| **Rezerves saraksta spēkā esamības termiņš** | 2017. gada 31. decembris |
| **Pārbaudes laiks** | deviņi mēneši |

**VNV**

**VNV** ir Eiropas Banku savienības Eiropas noregulējuma iestāde un **jaunizveidotās Banku savienības otrais pīlārs. Kopā ar valstu noregulējuma iestādēm tā veido “Vienoto noregulējuma mehānismu” (VNM).** Tā cieši sadarbojas ar iesaistīto dalībvalstu noregulējuma iestādēm, Eiropas Komisiju un jo īpaši Eiropas Centrālo banku.

Tās pamatuzdevums ir nodrošināt grūtībās nonākušu banku sakārtotu noregulējumu ar minimālu ietekmi uz banku savienībā iesaistīto dalībvalstu reālo ekonomiku un publiskajām finansēm.

VNV pārvalda arī Vienotā noregulējuma fondu, kas izveidots, izmantojot vienoto noregulējuma mehānismu, lai nodrošinātu, ka kredītiestādes pārstrukturēšanas un/vai noregulēšanas gadījumā ir pieejams vajadzīgais vidēja termiņa finansiālais atbalsts.

VNV ir pašfinansējoša Eiropas Savienības aģentūra.

VNV veic īpašus uzdevumus, lai sagatavotu un veiktu banku, kas kļūst vai varētu kļūt maksātnespējīgas, noregulējumu.

**Darbs**

VNV rīko uzaicinājumu paust ieinteresētību, lai izveidotu pagaidu darbinieku rezerves sarakstu banku noregulējuma speciālista amatam.

# Profils

Darbinieks palīdz banku noregulējuma ekspertiem sagatavot kredītiestāžu noregulējuma plānus, piedalās iespējamo noregulējuma shēmu īstenošanā, kā arī palīdz izstrādāt VNV politikas nostāju noregulējuma jautājumos.

Viņš/viņa iekļaujas starpnozaru un starpvalstu iekšējā noregulējuma grupā (ING), ko vada augsta līmeņa eksperti. Viņš/viņa aktīvi palīdz ING koordinatoram un nodaļas vadītājam pildīt viņiem uzticētos uzdevumus.

Viņš/viņa sniedz konsultācijas atbildīgajiem darbiniekiem, izmantojot uz pakalpojumu sniegšanu un uzdevumu izpildi vērstu pieeju.

## Uzdevumi

Banku noregulējuma darbinieka pienākumos ietilpst:

* sadarbojoties ar valstu noregulējuma iestādēm, palīdzēt banku noregulējuma ekspertiem izstrādāt noregulējuma plānus un noregulējuma stratēģijas, ņemot vērā banku juridiskās un darbības struktūras analīzi, identificēt kritiski svarīgos pakalpojumus un funkcijas un analizēt banku kapitāla un finansējuma struktūras;
* veikt izpēti un palīdzēt banku noregulējuma ekspertiem novērtēt kredītiestādes iespējamā noregulējuma apmēru, noteikt noregulējamības šķēršļus un vajadzības gadījumā izstrādāt rīcības plānu šādu šķēršļu likvidēšanai;
* palīdzēt noregulējuma ekspertiem noteikt minimālās prasības attiecībā uz pašu kapitālu un atbilstošajām saistībām (*MREL*), kas kredītiestādēm ir obligāti jāsaglabā, lai piemērotu norakstīšanas vai konvertēšanas (“iekšējās rekapitalizācijas instruments”) pilnvaras;
* palīdzēt sagatavot lēmumu projektus attiecībā uz noregulējuma shēmām;
* palīdzēt ING koordinatoram un nodaļas vadītājam sagatavot piezīmes, izklāstus un paziņojumus teicamā angļu valodā.

Turklāt šis darbinieks:

* veic ekonomisko/finanšu vai juridisko analīzi noregulējuma vajadzībām;
* analizē finanšu tirgus;
* palīdz izstrādāt VNV politikas nostāju;
* pilda jebkurus citus pienākumus, ko saistībā ar dienesta pienākumu izpildi uztic tiešais vadītājs.

**Nepieciešamā kvalifikācija un pieredze**

# Atbilstības kritēriji

## Vispārīgie nosacījumi

Līdz pieteikumu iesniegšanas termiņa beigām kandidātiem:

* jābūt kādas Eiropas Savienības dalībvalsts pilsoņiem;
* jāizmanto visas pilsoņu tiesības;
* jābūt izpildītām visām saistībām, kas noteiktas tiesību aktos par militāro dienestu;
* jāpiemīt paredzēto pienākumu veikšanai piemērotām rakstura īpašībām;
* jābūt ar tādu veselības stāvokli, lai varētu pildīt attiecīgos pienākumus[[1]](#footnote-1).

## Izglītība

1. Izglītības līmenis, kas atbilst pabeigtai vismaz trīs gadu ilgai augstskolas izglītībai, ko apliecina diploms (ekonomikā, tieslietās, uzņēmumu pārvaldībā, finansēs, grāmatvedībā vai citā ar darba pienākumiem saistītā jomā.

Vērā ņem tikai akadēmiskos grādus, kas piešķirti ES dalībvalstīs vai kurām minēto ES dalībvalstu iestādes piešķīrušas līdzvērtības sertifikātus.

## Valodu prasmes

Tā kā VNV galvenā darba valoda ir angļu valoda, kandidātiem nepieciešamas teicamas rakstiskās un mutiskās angļu valodas zināšanas (Piezīme. Kandidātiem, kuru dzimtā valoda ir angļu valoda, intervijā ir jāpierāda spēja darbā sazināties arī kādā citā ES valodā). Kandidātiem nepieciešamas arī apmierinošas citas Eiropas Savienības oficiālās valodas zināšanas[[2]](#footnote-2).

# Atlases kritēriji

Pamatkritēriji:

* piemērotība 1. sadaļā izklāstīto uzdevumu izpildei;
* teicamas akadēmiskās studijas[[3]](#footnote-3);
* teicamas analītiskās spējas un problēmu risināšanas prasmes;
* teicamas rakstiskās un mutiskās angļu valodas prasmes;
* ļoti labas pielāgošanās spējas;
* orientācija uz kvalitāti un rezultātu;
* teicamas IKT ierīču un lietojumprogrammu lietošanas prasmes (tekstapstrāde, izklājlapas, prezentācijas, internets u. tml.);
* uz klientu vērsta attieksme un spēja un vēlme strādāt komandā.

Priekšrocības:

* pēcdiploma grāds jomā, kas saistīta ar šo amatu;
* zināšanas par Eiropas Banku savienību, jo īpaši — VNM un VNV;
* darba pieredze vai nu finanšu nozarē, vai centrālajā bankā, valsts uzraudzības vai noregulējuma iestādēs, finanšu ministrijā, attiecīgajās Eiropas Komisijas struktūrās (piemēram, *ECFIN* ĢD, Konkurences ĢD, *FISMA* ĢD), vai attiecīgajās starptautiskajās organizācijās (piemēram, *BIS*, SVF);
* pieredze projektu īstenošanā;
* sadzīves vai darba pieredze daudzkultūru vidē.

**Atlases process**

# Kā pieteikties?

Jūs varat pieteikties ES CV tiešsaistes sistēmā “EU CV Online”[[4]](#footnote-4).

Lai varētu pieteikties tiešsaistē, izmantojot ES CV tiešsaistes datubāzi, kandidātiem vispirms jāizveido konts vai jāpiesakās jau izveidotā kontā. Kandidātiem, kuri vēl nav to izdarījuši, vispirms jāaizpilda elektronisks CV. **Pieteikumi jāiesniedz angļu valodā.** Pēc CV izveidošanas kandidāti var pieteikties vēlamajā uzaicinājumā izteikt ieinteresētību. Kandidātiem ieteicams aizpildīt visus attiecīgos pieteikuma laukus. Visi tehniskie jautājumi saistībā ar ES tiešsaistes CV jānosūta, izmantojot “EU CV online” saziņas lapu.

**Pirms pieteikšanās rūpīgi pārliecinieties, vai Jūs atbilstat visiem atbilstības kritērijiem.**

Reģistrāciju tiešsaistē veiciet laikus. Stingri iesakām neatlikt pieteikšanos līdz termiņa pēdējām dienām, jo lēns internets vai interneta savienojuma problēmas var priekšlaikus pārtraukt tiešsaistes reģistrāciju, tāpēc Jums viss process būs jāveic vēlreiz. Pēc termiņa beigām Jūs vairs nevarat reģistrēties.

Šajā posmā apliecinājuma dokumenti nav jāiesniedz — tie ir vajadzīgi vēlāk darbā pieņemšanas procedūrā (sk. 5.3. sadaļu).

Pēc tiešsaistes reģistrācijas pabeigšanas Jūs ekrānā saņemat reģistrācijas numuru, kas Jums jāatzīmē. Pēc šā numura saņemšanas, reģistrācijas process ir pabeigts. Tas ir Jūsu atsauces numurs visos jautājumos, kas saistīti ar Jūsu pieteikumu. Ja numuru neesat saņēmis, Jūsu pieteikums nav reģistrēts!

Jūsu pieteikuma apstiprinājumu nosūta uz e-pasta adresi, kas norādīta Jūsu pieteikumā. Jums obligāti jānorāda pareiza e-pasta adrese.

**Pieteikumu iesniegšanas termiņš: 2017. gada 21. janvāris, pusdienlaiks (plkst. 12.00, Briseles laiks)**

Jūs varat pieteikties šeit:

[**https://ec.europa.eu/dgs/personnel\_administration/open\_applications/CV\_Cand/index.cfm?fuseaction=premierAcces**](https://ec.europa.eu/dgs/personnel_administration/open_applications/CV_Cand/index.cfm?fuseaction=premierAcces)

*Ja invaliditātes dēļ nevarat veikt reģistrāciju tiešsaistē, varat iesniegt pieteikumu (CV un motivācijas vēstuli) papīra formātā, nosūtot ierakstītu vēstuli uz[[5]](#footnote-5), apzīmogotu ne vēlāk kā reģistrācijas termiņa pēdējā dienā. VNV un Jūsu turpmākā saziņa notiek pa pastu. Šādā gadījumā Jums pieteikumam jāpievieno kompetentas iestādes izsniegta izziņa, kas apliecina Jūsu invaliditāti. Jums jāpievieno arī papildu lapa, kur norādīti īpaši apstākļi, kas, Jūsuprāt, ir vajadzīgi, lai atvieglotu piedalīšanos atlases procedūrā.*

Ja vēlaties uzzināt vairāk un/vai Jums radušās tehniskas problēmas, nosūtiet e-pasta ziņojumu uz [SRB-RECRUITMENT@srb.europa.eu](mailto:SRB-RECRUITMENT@srb.europa.eu).

# Atlases procedūras posmi

## Priekšatlase

Pēc tiešsaistes reģistrācijas termiņa beigām atlases komiteja pārbauda iesniegto pieteikumu atbilstību 2. sadaļā minētajiem atbilstības kritērijiem. Pēc tam tiek izvērtēta minētajiem nosacījumiem atbilstošo pieteikumu atbilstība 3. sadaļā minētajiem atbilstības kritērijiem.

## Pieteikumu sākotnējais novērtējums

Atlases komiteja novērtē katru atbilstošo pieteikumu, izvērtējot kandidāta kvalifikācijas un apmācību, profesionālo pieredzi un motivāciju attiecībā uz 1.1. sadaļā aprakstīto profilu.

## Uzaicinājums piedalīties novērtējuma posmā

Pēc pieteikumu sākotnējā novērtējuma vispiemērotākos šā amata kandidātus uzaicina uz interviju Briselē. Šajā kandidātu novērtēšanas posmā papildus intervijai tiek veikti papildu testi, kuros var būt gan rakstiskā daļa, gan prezentācija.

*Kandidātiem savlaicīgi paziņo intervijas norises laiku, datumu un vietu.*

Izraudzītajiem un pieņemšanai darbā piemērotajiem kandidātiem ir jāiesniedz apliecinātas diplomu kopijas un dokumenti, kas pierāda profesionālo pieredzi un kuros skaidri norādīti sākuma un beigu datumi, amats un precīzs veikto pienākumu apraksts. Pirms līguma parakstīšanas izraudzītajiem kandidātiem ir jāiesniedz dokumentu oriģināli, kas pierāda atbilstību atbilstības kritērijiem.

## Novērtēšanas posms

Atlases komitejas rīkotajā intervijā un citos testos būs iespējams novērtēt kandidātu atbilstoši atlases kritērijiem, kas izklāstīti 3. sadaļā.

Novērtēšanas posms notiek angļu valodā.

## Dokumentu pārbaude un rūpīga izskatīšana

Kandidātu pieteikumus pārbauda, salīdzinot ar iesniegtajiem apliecinājuma dokumentiem, lai apstiprinātu pieteikuma pareizību un atbilstību.

Ja kādā no procedūras posmiem konstatē, ka pieteikumā sniegtā informācija ir apzināti viltota, kandidātu izslēdz no atlases procesa.

Jūs tiekat izslēgts, ja:

* nav izpildīti atbilstības kritēriji;
* nav iesniegti vajadzīgie apliecinājuma dokumenti.

## Rezerves saraksts

Vispiemērotāko atbilstošo kandidātu vārdus atlases komiteja publicē rezerves saraksta projektā. Projektu iesniedz VNV priekšsēdētājam apstiprināšanai. Pieņemtais rezerves saraksts ir spēkā līdz 2017. gada 31. decembrim. Ar VNV lēmumu rezerves sarakstu termiņus var pagarināt. Iespējams, ka pirms pieņemšanas darbā rezerves sarakstā esošos kandidātus VNV novērtē papildus (piemēram, rīkojot papildu interviju).

Iekļaušana rezerves sarakstā automātiski nenozīmē tiesības strādāt VNV.

**Cita svarīga informācija**

# Vispārīga informācija

## Iespēju vienlīdzība

VNV īsteno vienlīdzīgu iespēju politiku un pieņem pieteikumus, nepieļaujot nekādu diskrimināciju.

## Atlases komiteja

Atlases komiteja tiek iecelta. Ņemiet vērā, ka atlases komitejas iekšējās procedūras ir stingri konfidenciālas un ka jebkura saziņa ar tās locekļiem ir aizliegta.

## Aptuvenais grafiks

Atlases process var ilgt vairākus mēnešus, un šajā periodā netiek izpausta nekāda informācija. Attiecībā uz šo vakanci atlases grupa darbā pieņemšanas procesu plāno pabeigt 2017. gada 1. ceturksnī, lai, vēlams, 2017. gada 2. ceturksnī izraudzītie kandidāti varētu sākt pildīt amata pienākumus.

## Darbā pieņemšanas nosacījumi/karjera

Izraudzītajiem kandidātiem var tikt piedāvāts pagaidu darbinieka darba līgums saskaņā ar Eiropas Kopienu Civildienesta noteikumiem sākotnēji uz trim gadiem, pagarinot šo termiņu vēl par trim gadiem. Pēc otrā laikposma līgumu var atjaunot uz nenoteiktu laiku.

Nodarbinātības vieta ir VNV darbības vietā — Briselē (Beļģijā).

## Atalgojums

Izraudzītie kandidāti, ar kuriem noslēdz darba līgumu, stājoties amatā, tiek iekļauti AD5 pakāpes 1. vai 2. kategorijā atbilstoši profesionālās pieredzes ilgumam. Mēneša pamatalga AD5 pakāpes darbiniekiem no 2016. gada 1. decembris Briselē ir:

* 1. kategorijai: 4637,77 EUR
* 2. kategorijai: 4832,65 EUR.

Papildus pamatalgai darbinieki var saņemt dažādus pabalstus, proti, ekspatriācijas pabalstu, mājsaimniecības pabalstu, apgādājamā bērna pabalstu un izglītības pabalstu. Algai piemēro Kopienas nodokli, ko atvelk ienākumu gūšanas vietā, un darbinieki ir atbrīvoti no valsts nodokļiem.

## Personas datu aizsardzība

VNV, būdama iestāde, kas rīko konkursu, nodrošina kandidātu personas datu apstrādi saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (Eiropas Kopienu Oficiālais Vēstnesis, L 8, 2001. gada 12. janvāris). Jo īpaši tas attiecas uz šādu datu konfidencialitāti un drošību.

## Pārsūdzēšanas kārtība

Ja kandidāts uzskata, ka viņu negatīvi ietekmējis konkrētais lēmums, viņš var iesniegt sūdzību saskaņā ar Eiropas Savienības Civildienesta noteikumu un Savienības pārējo darbinieku nodarbināšanas kārtības 90. panta 2. punktu, adresējot to:

VNV

*Selection procedure*: *Ref. SRB/AD/2016/017*

*Treurenberg 22* (*T-22 office 01/PO59*)

*B-1049 Brussels*,

*BELGIUM*

Sūdzība jāiesniedz trīs mēnešu laikā. Šādu procedūru ierosināšanas termiņš (sk. Civildienesta noteikumus, kas grozīti ar Eiropas Parlamenta un Padomes 2013. gada 22. oktobra Regulu Nr. 1023/2013, kura publicēta Eiropas Savienības Oficiālajā vēstnesī, L 287, 2013. gada 29. oktobrī <http://europa.eu./eur-lex>) sākas no brīža, kad kandidātam ir paziņots dokuments, kas viņu negatīvi ietekmē.

1. Pirms stāšanās amatā izraudzītā kandidāta veselības stāvokli pārbauda kāds no iestāžu medicīnas darbiniekiem. [↑](#footnote-ref-1)
2. Angļu, bulgāru, čehu, dāņu, franču, grieķu, horvātu, igauņu, itāļu, īru, latviešu, lietuviešu, maltiešu, nīderlandiešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valoda. [↑](#footnote-ref-2)
3. Kandidāti tiek lūgti pieteikuma veidlapā norādīt precīzu informāciju par vispārējo kvalifikāciju, kas iegūta saistībā ar galveno augstskolas diplomu (galvenajiem diplomiem), kā arī kvalifikācijas, kas iegūtas galvenajos studiju priekšmetos saistībā ar šo amata vietu. Pirms pieņemšanas darbā izraudzītajiem kandidātiem lūdz uzrādīt apstiprinātu visu rezultātu pilnīga atšifrējuma kopiju. [↑](#footnote-ref-3)
4. “EU CV Online” ir tiešsaistes rīks, ko Eiropas Komisija izmanto pagaidu darbinieku pieņemšanai darbā. [↑](#footnote-ref-4)
5. *Single Resolution Board*, *Treurenberg 22*, *B-1049 Brussels* [↑](#footnote-ref-5)